 האם ראוי להתחייב להימנע מלשאול את ראש הממשלה על נושאים מסוימים? האם התקשורת מתעלמת מהישגי ממשלתו? והאם יש סאטירה ימנית בישראל? 
 בפתח התוכנית תוהה המנחה עמנואל רוזן לגבי העמדה של התקשורת הישראלית ביחס לגירוש העובדים הזרים וילדיהם. לאחר אות הפתיחה משוחח רוזן עם ציקו מנשה, הפרשן המדיני של חדשות ערוץ 10, עם ירון דקל, מגיש "הכל דיבורים" ברשת ב של קול-ישראל, ועם חנוך דאום, עיתונאי "ידיעות אחרונות", על ראש ממשלת ישראל בנימין נתניהו ועל יחסיו עם התקשורת. רוזן שואל אם בתוכניות "שש" עם עודד בן-עמי בערוץ 2 ו"לונדון את קירשנבאום" בערוץ 10 נהגו כראוי כשהסכימו השבוע להתחייב לשאול את נתניהו רק על תוכנית הנדל"ן החדשה שלו ולא על נושאים אחרים. מנשה אומר שהיה מיידע את הצופים על המגבלה ומעיר כי לדעתו "העניין הזה מביך, אפילו אולי מבזה מעט את ראש הממשלה". בהמשך, הוא מוסיף, היה "מגניב לו עוד איזושהי שאלה נוספת". "אני לא הייתי מגניב שאלה", אומר דקל. "אני חושב שזה לא פייר. אם סיכמת אז סיכמת". יחד עם זאת דקל אומר שהיה מיידע את הצופים על המגבלה ושואל את ראש הממשלה על עצם המגבלה. דאום חושף את אחורי הקלעים של המשא-ומתן בין הערוצים השונים, שבעקבותיו ניתנה המגבלה: במקור היה הראיון אמור להיות משודר בתוכניות הכלכלה של הערוצים ולעסוק בענייני כלכלה בלבד. בעקבות בקשת הערוצים הוקדם הראיון לתוכניות הכלליות, אך המגבלה נותרה בעינה. עוד שואל רוזן אם נכון שהתקשורת הישראלית מתעלמת בכוונה תחילה מהישגי הממשלה. "אני חושב שהשנתיים האחרונות היו יותר טובות מכפי שהן הצטיירו בתקשורת", אומר דאום, ומשווה את נתניהו ליצחק שמיר. מנשה מכחיש מגמתיות בסיקור נתניהו ואילו דקל מזכיר שהשר משה כחלון, למשל, ושרים אחרים זוכים לסיקור מחמיא. "יש הישגים לממשלה והתקשורת מסקרת אותם", הוא אומר. "יחד עם זאת, תפקיד התקשורת זה לא בדיוק להלל ולשבח את ממשלת ישראל". בהמשך התוכנית משוחח רוזן עם הסאטיריקן ב. מיכאל ועם אבישי עברי מאתר הסאטירה "לאטמה" על גבולות הסאטירה, וזאת בעקבות רב-שיח שנערך השבוע בבית-הספר לתקשורת של המכללה למינהל, שבו כינה עורך "ארץ נהדרת" מולי שגב את שר החוץ אביגדור ליברמן "פשיסט". "זה בעיקר לא מצחיק בעיני", אומר עברי על תיאור דמותו של שר החוץ כפשיסט במערכוני התוכנית "ארץ נהדרת". "זה לא ממש יצירתי", הוא מוסיף. לדעת ב. מיכאל, לעומת זאת, אופן הצגת ליברמן בתוכנית הוא "אפילו קצת מתון מדי". כשהוא נשאל מדוע אין סאטירה ימנית בישראל, עונה ב. מיכאל כי "אין אנשים ימניים מצחיקים". לדבריו, אפרים קישון היה "הימני האחרון המצחיק", אך גם הוא לא עסק בנושאים פוליטיים. הוא מוסיף כי אינו מכיר את אנשי "לאטמה". "יש סאטירה ימנית", מודיע עברי ומזמין את המשתתפים בדיון ואת הצופים לבקר באתר. בסיום מעיר יאיר גרבוז על סיקור רצח נשים בישראל. התוכנית "תיק תקשורת" משודרת בערוץ 23 ובאתר הטלוויזיה החינוכית